《登岱至月观观月出》
清代·王鹄

卅年登岱劳梦想，今朝意外乘云上。醉排阊阖紫微壶，豪蹑烟霞绿玉杖。

天门一线贾勇登，鸟道盘空千万层。松涛绝壑惊天雨，雪瀑飞龙太古冰。

神霄𡷽峙壶天阁，万仙遥奏钧天乐。眼底齐州九点烟，樽前海屋千年鹤。

四禅风静断声闻，莫作人间绝顶人。红尘已隔碧霞冷，狂招太乙侍元君。

云马风车游汗漫，日观不登登月观。扪参历井摘斗牛，足下汤汤走河汉。

神镫红炫莲山青，九蟾飞光破太清。银海半规初涌魄，玉隆万象涵空明。

乾坤一气澄清景，物我两忘太素境。洗眼何须王母池，回头已失仙人影。

不与吴郎借斧柯，不从梁甫发高歌。琼楼玉宇渺如许，霖雨苍生可若何。

耐得高寒眺八极，真形谁见探灵笈。笑邀无忌认前身，且向蓬元卜虚室。

作者简介：王鹄，原名鸿，字子梅，天津籍长洲人。官聊城县丞。有《喝月楼诗录》、《天全诗录》。